Sentropēza

Sentropēza (franču: Saint-Tropez, izrunā: /sɛ̃ tʁɔpe/; (prv): Sant Tropetz, izrunā: /san(t) tʀuˈpes/) ir pilsēta un komūna Francijas dienvidaustrumos, Vāras departamentā, Provansas-Alpu-Azūra krasta reģionā. Tā atrodas Franču Rivjērā, Sentropēzas līča krastā Vidusjūras piekrastē, aptuveni 68 kilometrus uz rietumiem no Nicas un 100 kilometrus uz austrumiem no Marseļas. Sentropēzas līcis stiepjas līdz Senmaksimai Moru kalnu masīva pakājē. Sentropēza ir viena no pazīstamākajām Francijas Rivjēras pilsētām un starptautiski slavens piejūras kūrorts. Līdz 20. gadsimta sākumam Sentropēza bija neliela zvejnieku osta un militārs nocietinājums. Otrā pasaules kara laikā tā kļuva par pirmo pilsētu šajā piekrastes daļā, kuru sabiedrotie atbrīvoja operācijas Dragoon laikā. Pēc kara, īpaši 1950. un 1960. gados, Sentropēza piedzīvoja strauju starptautisku atpazīstamību un kļuva par vienu no Eiropas ievērojamākajiem kūrortiem. Pilsētas slavu lielā mērā veicināja tās saistība ar mākslu, literatūru un kino. Sentropēza piesaistīja daudzus māksliniekus un rakstniekus, bet pasaules mēroga popularitāti tai deva kino industrija, īpaši Rože Vadima filma “Un Dievs radīja sievieti” (Et Dieu… créa la femme, 1956) ar Brižitu Bardo galvenajā lomā, kas tika uzņemta Sentropēzā un tās apkārtnē. Vēlāk pilsēta kļuva par nozīmīgu franču jaunā viļņa kino, Yé-yé mūzikas kustības, Eiropas un Amerikas sabiedrības elites, kā arī starptautisko slavenību pulcēšanās vietu. Mūsdienās Sentropēza ir cieši saistīta ar luksusa tūrismu, jahtām, ekskluzīvu dzīvesveidu un kultūras pasākumiem, vienlaikus saglabājot vēsturiskās ostas pilsētas raksturu, Provansas piekrastes arhitektūru un bagāto kultūrvēsturisko mantojumu. Atsauces Ārējās saites Vikikrātuvē par šo tēmu ir pieejami multivides faili. Skatīt: Sentropēza. Krievijas Lielās enciklopēdijas raksts (2004-2017) (krieviski)